Dís tans SA se beste selfoonnetwerk(Foto: Erik Lucatero/Unsplash) MyBroadband het pas Suid-Afrika se beste selfoonnetwerk vir die eerste kwartaal aangewys – en MTN het met die louere weggestap. Die Selfoonnetwerkgehalteverslag is gegrond op 310 868 spoedtoetse wat duisende gebruikers tussen 1 Januarie en 31 Maart vanjaar gedoen het. Die navorsing het bevind Suid-Afrika se gemiddelde aflaaispoed is 25,57 Mbps en die gemiddelde oplaaispoed is 9,07 Mbps. MTN het op 43,47 Mbps die vinnigste gemiddelde aflaaispoed, gevolg deur Vodacom op 29,79 Mbps, Telkom op 19,11 Mbps, Cell C op 17,52 Mbps en Rain op 15,20 Mbps. Om die beste selfoonnetwerk te bepaal, is ŉ punt vir elke netwerk gegee wat aflaaispoed, oplaaispoed en latentheid gemeet het. Die punt uit tien wys dan hoe die netwerk in vergelyking met ander netwerke gevaar het. MTN het koning gekraai. Die opname bepaal ook watter netwerke die beste in groot stede vaar. MTN was die beste in Kaapstad, Durban, Johannesburg én die Tshwane-metrogebied.